Στέφανος Κασσελάκης

Ο Στέφανος Κασσελάκης (Μαρούσι Αθηνών, 29 Μαρτίου 1988) είναι Έλληνας επιχειρηματίας, πολιτικός και πρόεδρος του Συνασπισμού Ριζοσπαστικής Αριστεράς - Προοδευτική Συμμαχία από τις 24 Σεπτεμβρίου 2023.

Κατάγεται από οικογένεια που δραστηριοποιείται στο χώρο της ναυτιλίας. Σπούδασε στις ΗΠΑ, όπου αργότερα εργάστηκε στον τραπεζικό τομέα και τα ναυτιλιακά. 

Στις βουλευτικές εκλογές του 2023 ήταν υποψήφιος βουλευτής σε μη εκλόγιμη θέση του ψηφοδελτίου επικρατείας του ΣΥΡΙΖΑ. Τον Αύγουστο ανακοίνωσε την υποψηφιότητα του στις εκλογές για την προεδρία του κόμματος, βγαίνοντας πρώτος και στους δύο γύρους της εκλογικής διαδικασίας. Παρότι ο ίδιος εξελέγη πρόεδρος του ΣΥΡΙΖΑ, τα καθήκοντά του αρχηγού της αξιωματικής αντιπολίτευσης στην Βουλή τα ασκεί σύμφωνα με τον κανονισμό της ο πρόεδρος της Κ.Ο. Σωκράτης Φάμελλος.

Βιογραφικά στοιχεία 
Γεννήθηκε στο Μαρούσι τον Μάρτιο του 1988 και μεγάλωσε στην Εκάλη, ενώ έλκει την καταγωγή του από τα Χανιά. Ως τις αρχές του 2023, διέμενε στο Μαϊάμι.

Ο πατέρας του, Θεόδωρος Κασσελάκης, δραστηριοποιείται επιχειρηματικά στον επιχρωματισμό πλοίων, ως πρόεδρος και διευθύνων σύμβουλος της εταιρείας CASCO ΑΒΕΕ. Το 2005 ο πατέρας του Κασσελάκη ίδρυσε την εταιρεία C. PENN Coating USA Inc με έδρα την Μασαχουσέτη, η οποία διαλύθηκε με δικαστική απόφαση το 2012·

Εκπαίδευση 
Ο Στέφανος Κασσελάκης φοίτησε στο Κολλέγιο Αθηνών. Σε ηλικία 14 ετών, αφότου κέρδισε το ασημένιο μετάλλιο στον διαγωνισμό «Αρχιμήδης» της Ελληνικής Μαθηματικής Εταιρείας και εκπροσώπησε την Ελλάδα στη Μαθηματική Βαλκανιάδα Νέων, κατάφερε να κερδίσει υποτροφία από το Λύκειο Φίλιπς Ακάντεμι στο Άντοβερ της Μασαχουσέτης των ΗΠΑ, όπου και εγκαταστάθηκε μαζί με τη μητέρα του, η οποία εργάστηκε αρχικά ως οδοντίατρος και από το 2006 ως εκπαιδευτικό προσωπικό στο Πανεπιστήμιο της Πεννσυλβάνια.

Σπούδασε στο Πανεπιστήμιο της Πενσυλβάνια, με υποτροφία του Ανδρέα Δρακόπουλου και έλαβε βασικό πτυχίο στα χρηματοοικονομικά από την Σχολή Ουάρτον του Πανεπιστημίου, και στις διεθνείς επιστήμες από το Κολλέγιο Τεχνών και Επιστημών.

Ομιλεί αγγλικά, γαλλικά, γερμανικά και ισπανικά.

Επαγγελματική σταδιοδρομία 
Την περίοδο που ήταν φοιτητής εργάστηκε για ένα σύντομο διάστημα ως εθελοντής στην εκστρατεία του τότε γερουσιαστή Τζο Μπάιντεν για τις προεδρικές εκλογές του 2008 καθώς και στη δεξαμενή σκέψης πολιτικής ανάλυσης και εξωτερικής πολιτικής «Κέντρο Στρατηγικών και Διεθνών Σπουδών» στην Ουάσινγκτον. Το 2009 προσλήφθηκε στην επενδυτική τράπεζα Goldman Sachs.

Επί σειρά ετών αρθρογραφούσε στην ομογενειακή εφημερίδα «Εθνικός Κήρυκας» της Νέας Υόρκης, αρχικά με τη Στήλη του Φοιτητή και αργότερα με το Χρώμα της Αγοράς. Κατά τη διάρκεια της οικονομικής κρίσης στην Ελλάδα, ίδρυσε τη μη κερδοσκοπική διαδικτυακή πλατφόρμα CVfromGreece, με στόχο την παροχή συμβουλευτικής υποστήριξης σε νέους για την βελτίωση των βιογραφικών σημειωμάτων τους για εύρεση θέσεων εργασίας ή για αιτήσεις σπουδών στο εξωτερικό.

Ο Κασσελάκης απολύθηκε το 2014 από τη Goldman Sachs ως «μειωμένης απόδοσης» ("bad performer"), αφού του είχε δοθεί ειδοποίηση 6 μήνες νωρίτερα. Ο ίδιος αρνήθηκε ότι απολύθηκε και ισχυρίστηκε ότι αποχώρησε οικειοθελώς αφότου έγινε δεκτός για μεταπτυχιακές σπουδές στη διοίκηση επιχειρήσεων στο MIT.

Μετά την αποχώρησή του από την Goldman Sachs, έλαβε δάνειο με προσωπική εγγύηση με την υποστήριξη του νονού του, εφοπλιστή Μάρκου Νομικού και δραστηριοποιήθηκε στον χώρο των ναυτιλιακών. Έγινε πλοιοκτήτης και ιδρυτής της εταιρείας Swift Bulk, από την οποία παραιτήθηκε τον Μάρτιο 2023. Διετέλεσε διευθυντικό στέλεχος στις επιχειρήσεις του πατέρα του, C. PENN Coating USA Inc (ως ταμίας) και Philadelphia Coatings LLC (ως διευθύνων σύμβουλος).

Πολιτική σταδιοδρομία 
Σε άρθρο του τον Σεπτέμβριο του 2015 στον «Εθνικό Κήρυκα», εφημερίδα της ελληνικής ομογένειας στις ΗΠΑ, επέκρινε τον τότε πρωθυπουργό Αλέξη Τσίπρα, παραλληλίζοντάς τον με τον Ντόναλντ Τραμπ, εκτιμώντας ότι δεν διαθέτει επαρκή εμπειρία και κατηγορώντας τον για την επιλογή του Γιάνη Βαρουφάκη στη θέση του υπουργού Οικονομικών.

Ο Κασσελάκης δήλωνε ότι είχε αναπτύξει εξαιρετικές σχέσεις με τον Κυριάκο Μητσοτάκη από το 2012 και ότι τον σέβεται, ενώ είχε υποστηρίξει την υποψηφιότητά του για την προεδρία της Νέας Δημοκρατίας το 2015 με άρθρο του στον Εθνικό Κήρυκα. Το 2023, ο Κασσελάκης δικαιολόγησε αυτή τη θέση, υποστηρίζοντας ότι στήριξε τον Μητσοτάκη επειδή εκείνος είχε ως αντίπαλό του τον Άδωνι Γεωργιάδη, καθώς και διότι θεωρούσε ότι είχε ορισμένες προοδευτικές ιδέες.

Ο Κασσελάκης έχει αναφέρει ότι ανέπτυξε γνωριμίες με τα ηγετικά μέλη του ΣΥΡΙΖΑ το 2021 και ότι αποδέχτηκε πρόταση του Αλέξη Τσίπρα να είναι υποψήφιος βουλευτής πιστεύοντας στη δημιουργία ενός αντίστοιχου του αμερικανικού Δημοκρατικού Κόμματος στην Ελλάδα. Ήταν υποψήφιος βουλευτής Επικρατείας, ως εκπρόσωπος των Ελλήνων του εξωτερικού, με τον ΣΥΡΙΖΑ - Προοδευτική Συμμαχία στις εκλογές του Μαΐου και του Ιουνίου του 2023 στην ένατη θέση του ψηφοδελτίου επικρατείας.

Στις 29 Αυγούστου 2023 ανήγγειλε την υποψηφιότητά του για πρόεδρος του ΣΥΡΙΖΑ. Στον πρώτο γύρο των εσωκομματικών εκλογών του κόμματος στις 17 Σεπτεμβρίου, ήρθε πρώτος μεταξύ πέντε υποψηφίων, με ποσοστό 44,91% και περί τις 66.000 ψήφους. Στο δεύτερο γύρο, στις 24 Σεπτεμβρίου, επικράτησε της Έφης Αχτσιόγλου, που είχε συγκεντρώσει 36,18% στον πρώτο γύρο, και εξελέγη νέος Πρόεδρος του ΣΥΡΙΖΑ διαδεχόμενος τον Αλέξη Τσίπρα μετά από 15 χρόνια στην ηγεσία του κόμματος.

Με απόφαση του Κασσελάκη, πρόεδρος της κοινοβουλευτικής ομάδας παρέμεινε ο Σωκράτης Φάμελλος. Ο Κασσελάκης είχε δηλώσει ότι δεν επιθυμεί να παραιτηθούν όσοι προηγούνται στο ψηφοδέλτιο Επικρατείας, κάτι που θα τον καθιστούσε βουλευτή και συνακόλουθα αρχηγό της αξιωματικής αντιπολίτευσης, ο οποίος σύμφωνα με τον κανονισμό της Βουλής, είναι ο πρόεδρος της κοινοβουλευτικής ομάδας του δεύτερου σε έδρες κόμματος.

Προσωπική ζωή 
Ο Κασσελάκης αυτοπροσδιορίζεται ως γκέι και από το 2019 έχει σχέση με τον Αμερικανό νοσηλευτή Τάιλερ Μάκμπεθ, με τον οποίο έχει συνάψει σύμφωνο συμβίωσης.

Παραπομπές 

Αρχηγοί του ΣΥΡΙΖΑ
Έλληνες αρχηγοί κομμάτων
Έλληνες πολιτικοί του 21ου αιώνα
Έλληνες επιχειρηματίες
ΛΟΑΤ πρόσωπα από την Ελλάδα